A BIZOTTSÁG 1441/2007/EK RENDELETE
(2007. december 5.)
az élelmiszerek mikrobiológiai kritériumairól szóló 2073/2005/EK rendelet módosításáról
(EGT-vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az élelmiszer-higiéniáról szóló, 2004. április 29-i 852/2004/EK európai parlamenti és tanácsi rendeletre (1) és különösen annak 4. cikke (4) bekezdésére,
mivel:
(1)
Az élelmiszerek mikrobiológiai kritériumairól szóló, 2005. november 15-i 2073/2005/EK bizottsági rendelet (2) mikrobiológiai kritériumokat állít fel egyes mikroorganizmusokra, és lefekteti azokat a végrehajtási szabályokat, melyeket az élelmiszer-ipari vállalkozóknak a 852/2004/EK rendelet 4. cikkében hivatkozott általános és specifikus higiéniai intézkedések végrehajtásakor követniük kell. A 2073/2005/EK rendelet arról is rendelkezik, hogy az élelmiszer-ipari vállalkozóknak biztosítaniuk kell, hogy az élelmiszerek megfeleljenek a rájuk vonatkozóan az I. mellékletben meghatározott mikrobiológiai kritériumoknak.
(2)
A 2073/2005/EK rendelet I. mellékletének 1. és 2. fejezete élelmiszer-biztonsági kritériumokat és technológiai higiéniai kritériumokat állapít meg por alakú anyatej-helyettesítő tápszerek és hat hónapnál fiatalabb csecsemőknek szánt speciális gyógyászati célú, por alakú diétás élelmiszerek tekintetében (a továbbiakban: por alakú anyatej-helyettesítő tápszerek és por alakú diétás élelmiszerek). Az említett melléklet 2. fejezetének 2.2. pontja arról rendelkezik, hogy amennyiben por alakú anyatej-helyettesítő tápszerek és por alakú diétás élelmiszerek vizsgálata során az Enterobacteriaceae családba tartozó fajokat találnak bármely elemi mintában, a tételt Enterobacter sakazakii és Salmonella baktériumokra is vizsgálni kell.
(3)
Az Európai Élelmiszer-biztonsági Hatóság (EFSA) biológiai veszélyekkel foglalkozó tudományos testülete (BIOHAZ-testület) 2007. január 24-én szakvéleményt adott ki az Enterobacteriaceae családról, mint Salmonella- és Enterobacter sakazakii-indikátorról. A végkövetkeztetés szerint nem áll fenn korreláció az Enterobacteriaceae család és a Salmonella között, és nem létezik általános érvényű korreláció az Enterobacteriaceae család és az Enterobacter sakazakii között. Egyes üzemek szintjén lehetséges azonban, hogy korreláció állapítható meg az Enterobacteriaceae család és az Enterobacter sakazakii között.
(4)
Ezért a 2073/2005/EK rendeletben a por alakú anyatej-helyettesítő tápszerek és a por alakú diétás élelmiszerek Salmonella és Enterobacter sakazakii baktériumokra történő vizsgálati követelményét, amennyiben a vizsgálat során Enterobacteriaceae családba tartozó fajokat találnak bármely mintaelemben, a továbbiakban nem kell alkalmazni. Ezért az említett rendelet I. melléklete 2. fejezetének 2.2. pontját ennek megfelelően módosítani kell.
(5)
Az EFSA BIOHAZ-testülete 2004. szeptember 9-én kiadott, az anyatej-helyettesítő és anyatej-kiegészítő tápszereknél fennálló mikrobiológiai kockázatokról szóló szakvéleményével összhangban mikrobiológiai kritériumokat szükséges megállapítani por alakú anyatej-kiegészítő tápszerekre Salmonella és Enterobacteriaceae tekintetében.
(6)
Az EFSA BIOHAZ-testülete 2005. január 26-27-én szakvéleményt adott ki az élelmiszerekben előforduló Bacillus cereusról és más Bacillus fajokról. Ennek végkövetkeztetése szerint a hőmérséklet ellenőrzésére, valamint a HACCP elven alapuló rendszer felállítására vonatkozó intézkedések sorolandók a legfontosabb védintézkedések közé. A szárított élelmiszerekben a kórokozó Bacillus fajok spóráinak előfordulása gyakori, és meleg vízben történő rehidratálásuk során előfordulhat, hogy a Bacillus cereus szaporodásnak indul. Egyes szárított élelmiszereket, többek között a por alakú anyatej-helyettesítő tápszereket és a por alakú diétás élelmiszereket olyan fogyasztók fogyasztják, akiknek szervezete valószínűsíthetően gyenge ellenálló képességgel rendelkezik. Az EFSA szakvéleményével összhangban a Bacillus cereus spóráinak számát por alakú anyatej-helyettesítő tápszerekben és por alakú diétás élelmiszerekben az előállítás során a lehető legalacsonyabb szinten kell tartani, és erre vonatkozóan technológiai higiéniai kritériumot kell megállapítani, amellett, hogy az előkészítés és a fogyasztás közt eltelt idő csökkentése érdekében a helyes gyakorlat keretében vezetnek be szabályozást.
(7)
A 2073/2005/EK rendelet I. mellékletének 1. fejezete határozza meg a bizonyos sajtfélékben, tejporban és tejsavóban előforduló, sztafilokokkuszok által termelt enterotoxinok kimutatására vonatkozó referencia-módszert. Ezt a módszert a koaguláz-pozitív sztafilokokkuszok közösségi referencialaboratóriuma felülvizsgálta. A felülvizsgálat következményeként az említett referencia-módszerre vonatkozó hivatkozást módosítani kell. Ezért ennek megfelelően az említett rendelet I. mellékletének 1. fejezetét módosítani kell.
(8)
A 2073/2005/EK rendelet I. mellékletének 3. fejezete állapítja meg a hasított szarvasmarhán, sertésen, juhon, kecskén, lovon elvégzendő Salmonella-vizsgálatokra vonatkozó mintavételi szabályokat. Ezen szabályok értelmében a mintavételi területnek mintavételi helyenként legalább 100 cm2-t kell lefednie. Mindamellett nincs meghatározva sem a mintavételi helyek száma, sem a mintavételezés összterületére vonatkozó minimumérték. Ezen szabályok közösségi végrehajtásának javítása érdekében a 2073/2005/EK rendeletet tovább szükséges pontosítani a célból, hogy mintavételnél a szennyeződésnek leginkább kitett területek kerüljenek kiválasztásra, valamint a mintavételi összterület nagysága is növekedjen. Ezért az említett rendelet I. mellékletének 3. fejezetét ennek megfelelően módosítani kell.
(9)
A közösségi jogszabályok egyértelmű értelmezése érdekében a 2073/2005/EK rendelet I. melléklete helyébe az e rendelet mellékletében található szöveg lép.
(10)
Az e rendeletben előírt intézkedések összhangban vannak az Élelmiszerlánc- és Állategészségügyi Állandó Bizottság véleményével,
ELFOGADTA EZT A RENDELETET:
1. cikk
A 2073/2005/EK rendelet I. mellékletének helyébe e rendelet mellékletének szövege lép.
2. cikk
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2007. december 5-én.